চরম শৈত্যপ্রবাহ, তাপমাত্রা মাইনাস ২৪ ডিগ্রি! জারি চূড়ান্ত সতর্কতা

ওয়েব ডেস্ক: দেশজুড়ে চলছে তীব্র শৈত্যপ্রবাহ (Cold Wave)। ভূস্বর্গ কাশ্মীরেও অব্যাহত পারদ পতন। বৃহস্পতিবার রাতকে শ্রীনগরে (Srinagar Temperature) চলতি মরশুমের শীতলতম রেকর্ড করা হয়েছে। সেই সময় শহরের সর্বনিম্ন তাপমাত্রা নেমে গিয়েছিল মাইনাস ৬ ডিগ্রি সেলসিয়াসে। যদিও দিনের আলো ফুটতেই আকাশ পরিষ্কার হয়েছে, রৌদ্রোজ্জ্বল রয়েছে পরিবেশ।

শুক্রবার দিনের বেলায় সর্বোচ্চ তাপমাত্রা প্রায় ১১ ডিগ্রি সেলসিয়াসে উঠলেও রাতের তাপমাত্রা হিমাঙ্কের অনেক নিচেই রয়ে যাচ্ছে। এই প্রচণ্ড ঠান্ডার জেরে ইতিমধ্যে শ্রীনগরের একাধিক জলাশয় জমে বরফে পরিণত হয়েছে। আবহাওয়া দফতর জানিয়েছে, আগামী কয়েক দিনে জম্মু ও কাশ্মীরের বিভিন্ন এলাকায় রাতের তাপমাত্রা আরও কমতে পারে।

আরও পড়ুন: মন্দিরে কাঁড়ি কাঁড়ি বাঘছাল, বাঘনখ! ডবল ইঞ্জিন রাজ্যে কী অবস্থা দেখুন

পর্যটনকেন্দ্র গুলমার্গেও (Gulmarg) শীতের দাপট স্পষ্ট। গত কয়েক দিনে সেখানে সর্বনিম্ন তাপমাত্রা মাইনাস ৭ থেকে মাইনাস ৯ ডিগ্রি সেলসিয়াসের মধ্যে ঘোরাফেরা করছে। সম্প্রতি তুষারপাত হলেও এখনই স্কি চালু করার মতো পরিস্থিতি তৈরি হয়নি বলে জানা গিয়েছে।

উচ্চ পার্বত্য এলাকাগুলিতে তুষারপাত হলেও জম্মু ও কাশ্মীরের (Jammu-Kashmir) সমতল অঞ্চলে এখনও তেমন বরফ পড়েনি। অন্যদিকে, লাদাখ অঞ্চলে পরিস্থিতি আরও কঠিন। সেখানকার দ্রাস ও ন্যোমা সবচেয়ে ঠান্ডা এলাকা হিসেবে উঠে এসেছে। দ্রাসে সর্বনিম্ন তাপমাত্রা নেমেছে মাইনাস ২৪ ডিগ্রি সেলসিয়াসে, আর এলএসি-র কাছে ন্যোমায় তাপমাত্রা ছিল মাইনাস ২১ ডিগ্রি সেলসিয়াস। আবহাওয়াবিদদের মতে, এই তীব্র শৈত্যপ্রবাহের প্রভাব আগামী কয়েক দিন ধরে বজায় থাকতে পারে।